PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2004/ZK/3/1/045	Bratislava: 2. 3. 2004

	Protimonopolný úrad Slovenskej republiky, odbor koncentrácií, v správnom konaní začatom na návrh podnikateľa Berger Slovakia, a. s. so sídlom ul. J. Kráľa,  018 63 Ladce, IČO: 31 634 273 vo veci výnimky podľa § 10 ods. 15 zákona               č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. zo zákazu podľa § 10 ods. 13 zákona č. 136/2001    Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona        č. 465/2002 Z. z. vykonávať práva a povinnosti zo vzniku koncentrácie podnikateľov Berger Slovakia, a. s. so sídlom ul. J. Kráľa,  018 63 Ladce, IČO: 31 634 273               a Považská cementáreň, a. s. so sídlom J. Kráľa, 018 63 Ladce, IČO: 31 615 716 na základe Komisionárskej zmluvy zo dňa 10. 12. 2003, Oznámenia s určením rozhodného dňa zo dňa 23. 12. 2003 a podľa zákona č. 71/1967 Zb. o správnom konaní (správny poriadok) v znení neskorších predpisov

rozhodol

na základe § 22 ods. 1 písm. c) v spojení s § 32 ods. 1 písm. b) zákona č. 136/2001  Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona        č. 465/2002 Z. z. tak, že správne konanie  z a s t a v u j e,  pretože účastník správneho konania podnikateľ Berger Slovakia, a. s. so sídlom ul. J. Kráľa,  018 63 Ladce,     IČO: 31 634 273 vzal svoj návrh na začatie konania späť.

Odôvodnenie:

	Dňa 6. 2. 2004 bolo Protimonopolnému úradu Slovenskej republiky, odboru koncentrácií (ďalej len „úrad“) doručené listom, zaevidovaným úradom pod číslom 660/2004, oznámenie koncentrácie podľa § 10 ods. 9 zákona č. 136/2001  Z. z.            o ochrane hospodárskej súťaže a o zmene a doplnení zákona Slovenskej národnej rady   č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z. z. (ďalej len „zákon“) podnikateľa Berger Slovakia, a. s. so sídlom ul. J. Kráľa,   018 63 Ladce, IČO: 31 634 273 (ďalej len „Berger Slovakia, a. s.“) vo veci koncentrácie podnikateľov Berger Slovakia, a. s. a Považská cementáreň, a. s. so sídlom J. Kráľa, 018 63 Ladce, IČO: 31 615 716 (ďalej len „Považská cementáreň,     a. s.“).
	Súčasťou predmetného oznámenia koncentrácie bola aj žiadosť o udelenie výnimky zo zákazu podľa § 10 ods. 15 zákona vykonávať práva a povinnosti vyplývajúce zo vzniku koncentrácie, spočívajúcej v získaní priamej kontroly podnikateľa Berger Slovakia, a. s. nad podnikom podnikateľa Považská cementáreň,   a. s. na základe Komisionárskej zmluvy zo dňa 10. 12. 2003 a Oznámenia s určením rozhodného dňa  zo dňa 23. 12. 2003, ktorým ako rozhodný deň bol určený 8. január 2004, až do nadobudnutia právoplatnosti rozhodnutia o nej. 

	Listom č. 798/PMÚ SR/2004 zo dňa 12. 2. 2004 úrad oznámil podnikateľovi Berger Slovakia, a. s., ako aj listom č. 799/PMÚ SR/2004 zo dňa 12. 2. 2004 podnikateľovi Považská cementáreň, a. s., že podľa § 25 ods. 1 zákona v nadväznosti na § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) na základe podania sa dňa          6. 2. 2004 začalo správne konanie podľa § 10 ods. 15 zákona vo veci výnimky zo zákazu vykonávať práva a povinnosti vyplývajúce zo vzniku koncentrácie až do nadobudnutia právoplatnosti rozhodnutia o nej.

	Podľa § 2 ods. 1 písm. a) zákona sa zákon vzťahuje na podnikateľov. Podľa      § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodný zákonník), ďalej fyzická osoba a právnická osoba a ich združenia, ak ide o činnosti a konania, ktoré súvisia alebo môžu súvisieť                       s hospodárskou súťažou bez ohľadu na to, či tieto konania sú alebo nie sú zamerané na dosahovanie zisku.

	Z podkladov a informácií predložených úradu v predmetnom správnom konaní úrad dospel k záveru, že vzhľadom na znenie § 10 ods. 13 zákona v nadväznosti na znenie § 10 ods. 15 zákona, účastníkmi predmetného správneho konania sú podnikatelia Berger Slovakia, a. s. a Považská cementáreň, a. s.

	Spoločnosť Berger Slovakia, a. s. bola založená zakladateľskou zmluvou zo dňa 31. 7. 1995 a rozhodnutím zakladateľa podľa § 154 a nasl. zákona č. 513/1991 Zb. Obchodný zákonník a prijatím stanov. Následne dňa 8. 8. 1995 bola zapísaná do Obchodného registra Okresného súdu Trenčín Oddiel: Sa, Vložka číslo 289/R. Predmetom činnosti spoločnosti Berger Slovakia, a. s. podľa výpisu z obchodného registra je: výroba cementu, sprostredkovanie obchodu, výroba slinku, mletých vápencov, mletej trosky a výrobkov na báze cementov, kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živností (veľkoobchod), konzultačná a poradenská činnosť v oblasti obchodu, prieskum trhu a reklamy, prenájom Raj vozňov, prevádzkovanie dopravy na dráhe, činnosť účtovných poradcov, vedenie účtovníctva, činnosť organizačných                    a ekonomických poradcov a prenájom motorových vozidiel. V skutočnosti však spoločnosť nevykonáva žiadnu výrobnú činnosť a rozhodujúcim predmetom jej činnosti je poskytovanie služieb v oblasti marketingu.
	Na základe vyššie uvedeného úrad dospel k záveru, že spoločnosť Berger Slovakia, a. s. je podnikateľom podľa § 2 zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a je teda podnikateľom aj podľa § 3 ods. 2 zákona.

	Spoločnosť Považská cementáreň, a. s. bola založená zakladateľskou listinou zo dňa 16. 9. 1994 a rozhodnutím zakladateľa Fondu národného majetku Slovenskej republiky podľa §§ 162, 172, 175 zákona č. 513/1991 Zb. Obchodný zákonník              a § 12 zákona č. 92/1991 Zb. o podmienkach prevodu majetku štátu na iné           osoby v znení neskorších predpisov, v súlade s rozhodnutím MsPNM SR č. 36,                     č. j. KM-231/1994 zo dňa 23. 6. 1994 o schválení privatizačného projektu štátneho podniku Považské cementárne, štátny podnik, Ladce. Spoločnosť Považská cementáreň, a. s. vznikla dňa 1. 10. 1994, ku ktorému bola zapísaná do Obchodného registra Okresného súdu Trenčín Oddiel: Sa, Vložka číslo: 248/R. Nosnou činnosťou, z činností uvedených vo výpise z obchodného registra spoločnosti Považská cementáreň, a. s., je výroba cementu
 	Z vyššie uvedeného vyplýva, že spoločnosť Považská cementáreň, a. s. je podnikateľom podľa § 2 Obchodného zákonníka a je teda podnikateľom aj podľa        § 3 ods. 2 zákona.

	Podľa § 33 správneho poriadku je úrad povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Nie je pri tom viazaný len návrhmi účastníkov správneho konania, ale pri rozhodovaní vychádza aj zo skutočností úradu všeobecne známych alebo známych z jeho úradnej činnosti.
	Vzhľadom na vyššie uvedené, ako aj vzhľadom na to, že podnikateľ Berger Slovakia, a. s. v žiadosti o udelenie výnimky podľa § 10 ods. 15 zákona neuviedol žiadne vážne dôvody na udelenie výnimky zo zákazu podľa § 10 ods. 13 zákona, úrad listom č.798/PMÚ SR/2004 zo dňa 12. 2. 2004 vyzval podnikateľa Berger Slovakia,  a. s., aby v prípade, že vážne dôvody na udelenie výnimky existujú, tieto uviedol         a svoje tvrdenia podložil právne relevantnými podkladmi, prípadne navrhol na podporu  svojich tvrdení dôkazy, ktoré sú mu známe.
	Úrad pritom súčasne upozornil podnikateľa Považská cementáreň, a. s., že za závažné dôvody na udelenie výnimky možno považovať najmä situácie, kedy sa nadobúdaný podnikateľ nachádza v konkurze alebo taký stav bezprostredne hrozí        v prípade, že úrad nepovolí výnimku zo zákazu podľa § 10 ods. 13 zákona, a kedy je ohrozená samotná existencia nadobúdaného podniku podnikateľa bez umožnenia vstupu iného investora bezprostredne po vzniku koncentrácie, hrozila by strata domácich alebo zahraničných trhov, strata licencie nevyhnutnej na vykonávanie podnikateľskej činnosti nadobúdaného podnikateľa, ukončenie zmluvných vzťahov s dodávateľmi a odberateľmi, pričom umožnením práv a povinností vyplývajúcich zo vzniku koncentrácie nemôže dôjsť k ohrozeniu efektívnej súťaže na príslušných relevantných trhoch.

	Podnikateľ Berger Slovakia, a. s. listom zaevidovaným úradom pod číslom 984/2004 dňa 20. 2. 2004 vzal svoj návrh na začatie konania v predmetnej veci späť.

	Podľa § 32 ods. 1 písm. b) zákona úrad môže konanie rozhodnutím zastaviť, ak účastník konania vzal svoj návrh na začatie konania späť.
	Podľa § 30 správneho poriadku, ak účastník konania vzal návrh na jeho začatie späť, správny orgán o tom upovedomí ostatných účastníkov konania a vyzve ich, aby sa k tomu v lehote vyjadrili.

	Vzhľadom na vyššie uvedené úrad listom č. 1027/PMÚ SR/2004/2004 zo dňa 23. 2. 2004 informoval podnikateľa Považská cementáreň o priebehu konania a vyzval ho, aby sa k predmetnej veci vyjadril v úradom stanovenej lehote.

	Účastník konania Považská cementáreň vo vyjadrení, zaevidovanom úradom dňa 1. 3. 2004 pod č. 1149/2004, zobral na vedomie zistenia obsiahnuté v predmetnej výzve s tým, že k predmetnej veci nemá žiadne pripomienky.

	Vzhľadom na vyššie uvedené, ako aj vzhľadom na to, že v predmetnom prípade nebol dôvod na to, aby úrad pokračoval v predmetnom správnom konaní, úrad rozhodol tak, ako je uvedené vo výroku tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 správneho poriadku včas podaný rozklad má odkôladný účinok. Toto rozhodnutie nie je preskúmateľné súdom.

                                                                                                 Ing. Dušan Valo
                                                                                       riaditeľ odboru koncentrácií

Rozhodnutie sa doručuje:

Berger Slovakia, a. s.
Ing. Viera Rafajová
Ing. Mária Kebísková
členky predstavenstva
ul. J. Kráľa
018 63 Ladce

Považská cementáreň, a. s.
ul. J. Kráľa
018 63 Ladce